**ANA PODRUG**

**Školska godina: 2020./2021.**

**ELEMENTI I KRITERIJI VREDNOVANJA UČENIČKIH POSTIGNUĆA ZA NASTAVNI PREDMET BIOLOGIJA**

Sastavnice koje će nastavnik koristiti, način praćenja i način izvođenja pojedinih ocjena te izvođenje zaključne ocjene moraju biti jasni i učenicima objašnjeni na početku nastavne godine.

**I. Elementi vrednovanja**

1. **Usvojenost znanja** obuhvaća postignuća u kognitivnoj ili spoznajnoj domeni razvoja. U sklopu te sastavnice vrednuje se poznavanje temeljnih pojmova i stručnog nazivlja, razumijevanje pojmova i procesa u živom svijetu, objašnjavanje međuodnosa i uzročno-posljedičnih veza u živome svijetu te kompleksne međuovisnosti žive i nežive prirode.

2. **Prirodoznanstvene vještine** podrazumijevaju primjenu usvojenih bioloških i kemijskih zakonitosti i teorija na primjerima iz okruženja, tumačenja novih (vlastitih) primjera i rješavanje problema. U ovoj se sastavnici ocjenjuje učenikova sposobnost i vještina prikazivanja dostupnih podataka o nekoj pojavi ili procesu na znanstveni način te razvrstavanja u glavne kategorije, raspravljanja problema (pojave) s različitih motrišta, smislenog raščlanjivanja problema (tabelarni prikaz, grafikon) i prikazivanja međuodnosa. U sklopu ove sastavnice vrednuju se samostalni praktični radovi, učenikova aktivnost tijekom nastavnog procesa, domaći uradci, prezentacije, referati, plakati i seminarski radovi.

**II. Kriteriji vrednovanja**

**USVOJENOST ZNANJA**

OPIS POSTIGNUĆA

**Odličan**

-učenik samostalno iznosi činjenice, razumije, povezuje i generalizira pojmove -učenik samostalno opisuje i objašnjava različite procese, samostalno navodi vlastite primjere

-učenik jasno i argumentirano se izražava prilikom odgovaranja

-učenik se koristi dodatnim izvorima znanja i informacijama iz različitih izvora

-učenik uspješno izvršava korelaciju sa srodnim sadržajima drugih predmeta

**Vrlo dobar**

-učenik poznaje sve nastavne sadržaje

-učenik pravilno objašnjava i primjenjuje većinu pojmova

-učenik uglavnom samostalno opisuje tijek nekog procesa

-učenik samostalno rješava jednostavne, a uz pomoć nastavnika i složenije zadatke

**Dobar**

-učenik poznaje osnovne pojmove, te ih interpretira i primjenjuje činjenično znanje uz potpitanja nastavnika -učenik uopćeno shvaća sadržaje bez samostalnog obrazloženja primjerima

-učenik rješava jednostavne zadatke uz pomoć nastavnika

**Dovoljan**

-učenik prepoznaje osnovne pojmove

-učenik se prisjeća osnova ili dijelova nastavnih sadržaja uz veću pomoć nastavnika

-učenik nabraja osnovne faze nekog procesa, ali ih ne može samostalno opisati i izvesti zaključke

**Nedovoljan**

-učenik ne prepoznaje osnovne pojmove

-učenik nije u mogućnosti dati točne i relevantne odgovore niti uz potpitanja nastavnika

**PRIRODOZNANSTVENE VJEŠTINE**

OPIS POSTIGNUĆA

**Odličan**

-učenik samostalno, brzo i točno rješava problemske zadatke, stečeno znanje primjenjuje u svim situacijama

-učenik redovito izrađuje domaće zadaće , izrazito se trudi i vrlo rijetko griješi, uključuje se u rasprave, komentira i postavlja pitanja, samostalne praktične radove izrađuje korektno, na vrijeme, prezentacije ili plakati i seminarski radovi su pregledni, točni i kreativni

**Vrlo dobar**

-učenik samostalno i točno rješava problemske zadatke te stečeno znanje primjenjuje u novim situacijama uz mali poticaj

-učenik redovito izrađuje domaće zadaće, izrazito se trudi i rijetko griješi, uključuje se u rasprave, komentira i postavlja pitanja, samostalne praktične radove izrađuje korektno, na vrijeme, prezentacije ili plakati i seminarski radovi su pregledni, točni i uočava se uloženi trud−međutim ne poštuje preporuke nastavnika u potpunosti ili se mogu uočiti nepreciznosti u izražavanju

**Dobar**

-učenik rješava jednostavnije zadatke, stečeno znanje primjenjuje u novim situacijama uz pomoć nastavnika

-učenik uglavnom izrađuje domaće zadaće, ali su često nepotpune ili s greškama, ponekad se uključuje u raspravu, samostalne praktične radove izrađuje na vrijeme, ali površno, prezentacije ili plakati i seminarski radovi su također načinjeni površno

**Dovoljan**

-učenik rješava vrlo jednostavne zadatke, stečeno znanje primjenjuje uz veću pomoć nastavnika i drugih učenika

-učenik rijetko izrađuje domaće zadaće, nepotpuno i s greškama, uglavnom se ne uključuje u rasprave, kasni s izradom samostalnog praktičnog rada, prezentacije ili plakati i seminarski radovi su oskudni i neprikladni

**Nedovoljan**

-učenik nije u mogućnosti primijeniti najosnovnija znanja

-učenik ne izrađuje domaće zadaće, kao ni samostalne praktične radove,ne uključuje se u rasprave, ne trudi se niti surađuje

Provjeravanje i ocjenjivanje uspjeha učenika provodi se prema Pravilniku o načinima, postupcima i elementima vrednovanja u osnovnoj i srednjoj školi.

Usmeno provjeravanje i ocjenjivanje učenikova znanja provodi se sustavno, u pravilu na svakom nastavnom satu, bez obveze najave.

Pisano provjeravanje i ocjenjivanje učenikova znanja provodi se minimalno dva puta godišnje i objavljuje u kalendaru pisanih provjera znanja.

Za pisane provjere znanja brojčana se ocjena donosi okvirno temeljem slijedeće bodovne skale izražene u postocima:

0-49 % nedovoljan (1)

50-59 % dovoljan (2)

60-74 % dobar (3)

75-89 % vrlo dobar (4)

90-100 % odličan (5)

Zaključna ocjena je odraz cjelokupnih odgojno-obrazovnih postignuća tijekom godine i ne mora biti aritmetička sredina svih ocjena po elementima ocjenjivanja.